Rok 2004, finał Euro w Portugalii. Pierōńsko skuteczni Grecy ôgrywajōm gospodorzy. Styknōł jedyn dobry szlag i „joga bonito” wziyna w łeb… 12 lot niyskorzij sytuacjo zwyrto sie ô 180 stopni. Tym razym gospodorzami sōm Francuzi a „joga bonito” zdōnżyła ewoluować w stylu greckim. Szpetnie sie na to dziwo, ale to ôna nojlepij ze wszyjskich poradziyła se z francuskōm „beau jeu”. Ta rychtyk gryfno gra chyba jednak zaś przegrywo…
Już po szpilu Polokōw z Portugalczykami europejski media miały biyda przeboleć, że do pōłfinału wlazła ekipa, kero niy wygrała w 90. minutach jeszcze żodnego szpilu i cufalym, skiż nowych przepisōw wylazła z grupy z trzema rymisami. Nimiecki „Die Welt” nazwoł awans Portugalii do pōłfinału „ponurym wicym”, a portal „France24.fr” zastanawioł sie eźli do sie wygrać Euro bez wygranio szpilu.
Ôstatecznie fusbal to niy łyżwiarstwo figurowe ani taniec z gwiazdami, beztōż ani noty za styl ani sms-y telewidzōw ni majōm samek (na szczynści) nic do godki. Jakby sie niy dziwać majstrym sōm Portugalczyki, beztōż wypado im pogratulować. Tradycyjnie na „Ślōnskim fusbalu” trza by jeszcze yno poszukać jakigo Ślōnskigo kōntekstu. Ciynżko sprawa… Bohatyrym finału zdobywca bramy ze 109. min., urodzōny w byłej portugalskij kolōnii w Afryce, Eder. Idzie ze świycōm i taszlampōm deptać, ale biyda byłoby mu wynolyź starzika Hanysa…
Niy doczkali my sie niystety historycznego finału z udziałym naszych fusbalistōw. Poloki ôdpadli w szwierćfinale, a ôstatni Ślōnzok w turnieju, Podolski pojechoł du dōm po pōłfinałowej przegranej Mannschaftu z Francuzami. Trocha gryfnej gry my jednak ôbejrzeli, tōż dziwić ni moge, że na rynku transferowym nasi sōm coroz bardzij w zocy. Kamil Glik jeszcze przed kōńcym turnieju szkryfnōł kōntrakt z AS Monaco, a Arek Milik sztyjc analizuje ôferty rozmańtych europejskich klubōw. Dyć na Euro fusbal sie niy kōńczy. Gryfno gra jeszcze bydzie zocno!
PS. Ślōnski Fusbal włazi gynał w przerwa letnio, ale spokojnie. Bydymy nazod…
GB
szl_Latn szl_Latn szl_Latn szl_Latn szl_Latn azb_Arab